恭謝慶成詩十韵
作者：蘇頌
朝代：宋

paragraphs: 聖孝當天世繼明，兩全能饗禮交行。
路朝躬款三年報，齋寢先端七日誠。
穹厚博臨通肸蠁，祖宗嚴祀極專精。
冕章從質更新製，鐘虡鏗純復舊聲。
舞佾前陳徽烈茂，燎煙升達上儀成。
不祈厚福歸諸己，務達厖恩及庶氓。
還御端闈孚大號，載頒元曆慶鴻名。
歡謠沸渭盈都輦，協氣旁流浹海瀛。
百辟旅庭紛嶽抃，四方延首效葵傾。
帝心虔鞏常無怠，億萬斯年享治平。